  Анжелика Тихонова корреспондент 29-тӥ шуркынмонэ 80 арес тырмысал удмурт нылкышно кылбурчилы Алла Кузнецовалы. Солэсь кылбурет дуннезэ усьтыны ивортодэтъя «Удмуртия» агентстволэн корреспондентэзлы кылосбур тодосъя кандидат, Москваысь Горький нимо литературной институтысь доцент Вера Пантелеева юрттӥз. Алла Кузнецова 1940-тӥ арын Дэри ёросысь Чемошур гуртын вордӥськиз. Пичи дырыз Быдӟым Атыкай ож вакытэ тупаз. Со дыръя, котькинлэн сямен, нылпи вакытэз секыт, сютэм ортчиз. Аслаз верамезъя, эшшо ик лек анай вӧзын. Нылпи юртын но улоно луиз. Но нылпи юртын улон вакытсэ Алла Алексеевна шунытэн тодаз вайылӥз. Со сярысь со 2005-тӥ арын потэм «Кенеш» журналын «Мон та» нимаськись автобиографияз но мадиз: «…Пичи дырме тодам вайисько ке, тужгес шудо вакытэ нылпи юртын вал. Отын монэ яратӥзы. Крезьгур школае но ветлӥ – скрипкаен шудыны дышетски. Ӧй дышы…». Алла Кузнецовалэн кылбуръёсыз   16 аресказ Алла Кузнецова кирпич заводэ ужаны интыяськиз. Бӧрысь машиностроительной заводын фрезеровщик луыса тыршиз, огъяулонниын комендант, библиотекарь, выж миськись, книга вузась, лулчеберет юртын ужась, туберкулёзэн висисьёслы санаторийын визьнодась… Кытын но ӧз ужа. Кытӥ но улонэз сое ӧз вутты… Ярам, вӧзаз котьку вал матысь эшъёсыз, котькыӵе вакытэ юрттыны дась луись адямиос. Соос пӧлын удмурт нылкышно кылбурчиос Людмила Кутянова, Галина Романова, Татьяна Чернова. Алла Кузнецова туж егит дыръяз бызиз, ньыль нылпи вайиз: кык ныл но кык пи. Озьы ке но, картэныз кема улыны ӧз чида. Сюлэмызъя ӧвӧл шуыса куштӥз. Люкиськизы. Алла Алексеевналэн автобиографиысьтыз кылъёсызъя, солы соку 25 арес но ӧй вал на. Нылпиоссэс суд быдэн люкиз: котькудзылы ныл но пи кельтӥз. Бӧрысь азьвыл картэз нош кышнояськиз но семьяеныз валче мукет каре улыны выжиз. Нош Алла Алексеевна нылкышно шудзэ улытозяз ӧз шедьты… Улонэз оглом капчи, бусьтыр кӧттыро но шулдыр ӧй вал. Мукет ласянь, со шуг-секытъёс ик кыдатӥзы, дыр, солэсь кылбуран куаразэ но мылкыдзэ. Мон уг тодӥськы одӥг кылбурчиез но, кудӥз пачылась шудбурезлы луыса зэмос кылбурчилы пӧрмиз (верасько бадӟым литературае пытьы кельтэм авторъёс сярысь). Алла Кузнецовалэн улон тубатысьтыз котькудӥз лёгетэз кылбур чуръёсаз пыӵамын: война вакытысь пичи дыр, детдомын будон, яратонэз утчан но трос пол ыштон, анайлык шуд но со бордысь ик синкыли, пиосмурт – нылкышно дарт кусыпъёс Вера Пантелеева, Москваысь Горький нимо литературной институтысь доцентАлла Кузнецова быдэ вуытозяз удмурт кылэз ӧз тодылы. Кылбур чуръёссэ но нырысь ӟуч кылын гожъялляз. Вера Пантелеева тодаз вае, кызьы 1983-1988 аръёсы кылбурчилэсь лыдӟисьёсыныз ньыль-вить пол пумиськылэмзэ но соос азьын вераськылэмзэ адӟылӥз шуыса. Макем усто со удмурт но, ӟуч но кылын, пе, мадьылӥз но кылбуръёссэ лыдӟылӥз. Сыӵе шуд усиз – али валасько ини сое. Эх, жаль, видео соку ӧй вал! Сыӵе пумиськонъёсын Алла туж ӝог удмурт кылысь ӟуче выжылӥз, кык кылын одӥг кадь усто мадиськиз, наизусть кылбуръёссэ лыдӟылӥз, кырӟалляз но. Соку ик вералляз быдэ вуытозяз анай кылзэ тодымтэзэ но, дышетымтэзэ но. Нош кытысь сыӵе кыл шӧдон узырлыкез? Малпаськоды, со «узырлык» образованиен герӟаськемын? Озьы луысал ке, асьме удмурт филологиез быдтэмъёс ваньзы Алла Кузнецовалэсь золгес но кужмогес кылбурасалзы. Ӧвӧл, со нырысь ик Инмарен быръем адями – таланто тылгизьыен вордскем мурт. Нош сыӵе адямиослэн секыт улонзы... Вера Пантелеева, Москваысь Горький нимо литературной институтысь доцентАлла Кузнецова дас классэз сяна ӧз йылпумъя. Созэ но – берло ини, 34 аресказ, заочной амалэн. Нокыӵе ӧнер дышетсконниосты ӧз быдты. Нош кылбураны 16 аресказ кутскиз. Нырысьсэ ӟуч кылбуръёссэ 1966-тӥ арын «Комсомолец Удмуртии» газетын поттӥз. Нош удмуртъёсыныз лыдӟисьёс 1968-тӥ арын «Советской Удмуртия» газет пыр тодматскизы. Со гожъяськон удысэ нимысьтыз ӧз вуы, вуыны но ӧз тыршы: кылбуран кужымен со вордскиз, луоз. Инмарен чупам нылаш. Талант. Та учыре образование кулэ но ӧвӧл, тодӥськомы ук Ахматовалэсь гожтэмзэ: «Когда б вы знали,/ Из какого сора/ Растут стихи...». Омырен гадь тыр шоканы, жильыртӥсь ошмеслэсь кырӟамзэ валаны образование кулэ, шат? Вера Пантелеева, Москваысь Горький нимо литературной институтысь доцентАлла Алексеевна улонысьтыз вань учыръёссэ кылбур чуръёсыз вылэ кисьтылӥз кадь: пичи дырзэ но, сюлэмшугъёссэ но, яратонзэ но, адями сярысь малпанъёссэ но. Удмурт нылкышно литератураез куд-ог эскерисьёслэн верамзыя, Алла Кузнецовалэсь кылбуръёссэ нырысь-валысь мыл потытэкгес печатлазы, ӧз дунъялэ. Мон нимысьтыз та югдурез ноку но ӧй эскерылы, но сыӵе учыръёс вал ке, кык мугзэ адӟисько. Нырысь ик: таланто кылбурчиез дунъясь но бадӟым таланто луыны кулэ, трос-а вал сыӵеос? «Ӝуждалазыя» лулчеберет удысын соос одӥг кадь луыны кулэ. Кыкетӥез: малпасько, 1960 – 70-тӥ аръёсысь дунъясьёс «кышкатскизы» солэн туж шара мылкыдо яратон чуръёсызлэсь. Яке нош вожъяськизы солэн эрико луэмезлы, улонын но гожъяськонын кортнамтэ мылкыдызлы, угось асьсэос тросэз пуш малпанъёссэс пачкатыса возизы. Та учыре самой капчиез – «не пущать...» Вера Пантелеева, Москваысь Горький нимо литературной институтысь доцентВера Пантелеевалэн кылъёсызъя, Алла Алексеевналэн кылбураназ одӥгез валтӥсез мотивез палдурес (безответной) яратон сярысь монолог луиз. Шуоды, вань нылкышноос со сярысьгес гожъяло. Шонер, но «яратонзы» котькудзылэн пӧртэм. Алла Кузнецова гожъяз яркыт ӝужыт тылын гомась яратон сярысь, кудзэ солэн нокинлэсь ватэмез уг поты, кудӥз огдыре «вӧсь» но, «эмъюм» но. «Любовь – достоинство того, кто любит», – шуиз Борхес, вот Кузнецовалэн героиняез та верамъя ик улэ:Уйвӧтам/ Тон мынам.../ Валаськод-а? Мынам!!!/Улонам – синкыли ке но – тау тыныд... Вера Пантелеева, Москваысь Горький нимо литературной институтысь доцентКылбурчилэн лирической героиняез эрико, шара, кышкасьтэм, кужмо но со дыре ик лябыт нылкышно. Со уг кышка ассэ мактаны, ляб луэмзэ возьматыны, сереме уськытыны. Зэмос удмурт нылкышно – котьмае чидась. Но со дыре ик асьме дышем культураысь (традиционной) удмурт кышномуртлэсь висъяськись: Алла Кузнецовалэн героиняез ассэ ачиз серекъяны быгатӥсь, самоирониез сыӵе мурдала, куддыръя со воксё клоунлы укшаны кутске. Со солэсь уг возьдаськы, солэн нокин азьын юромо чеберъяськемез уг поты. Тросэз-а асьме кышномуртъёс асьсэды серем пыр возьматыны дӥсьто? Вера Пантелеева, Москваысь Горький нимо литературной институтысь доцентКылсярысь, тодосчи Алла Кузнецовалэн «Кобла мон…» кылбурысьтыз лирической героинязэ удмурт кылбуретысь одӥгез тужгес синмаськымонэз луэ шуыса пусъе. Гротеск амал пыр татын чильпыра зэмос улон, пусъе Вера Пантелеева. «Кобла мон…» «Ыж йыр мон — Монэ такаос котырто, Бӧксо, Лекало, Тэтчало но шудо. Озьы ик мон скал но — Кунян вайисько, йӧлме сётӥсько но Гидын улӥсько. <...> Мон кый но, дыдык но, Эбек но сяська. Чебер потӥсько ке – кӧты но веська. Куштэм пал кышно мон. Коть оскы, коть эн, Пӧртэм кыйкайлы укшасько чиданэн» Аръёс ортчыса, Алла Алексеевналэн героиняез воштӥське, асэныз ӵош визьмаське, будэ. Героинялэн мылкыдыз кӧня ке лапкоме, улонэз, ассэ но вӧзысь эшъёссэ дунъямез воштӥське. Берло бичетъёсаз трос гинэ философской мылкыдо кылбуръёсыз («Вӧсь», «Кобла мон…», «Уг бӧрдӥськы», «Тырмымтэ нодэ») Вера Пантелеева, Москваысь Горький нимо литературной институтысь доцентСое, кылсярысь, «Мон сюрс пол кулылӥ…» кылбурысь валаны луэ. «Котькуд кылыз – тып-тып интыяз, сандык кадь чебер коркае кортӵог шуккем кадь», - пусъе Вера Пантелеева. «Мон сюрс пол кулылӥ…» «Мон сюрс пол кулылӥ, Мон сюрс пол улӟылӥ, Нош улон выжыез Жадьытэк мерттылӥ. Мон ӟечлы пиялляй Нуныме котькудзэ, Нош ачим веръялляй Кузьытсэ но шӧгзэ. Ай Музъем но ӧй вал на, Нош мон ини вал. Вордскымтэ нуныме Нималлям ни Инмар. Мон Дунне кадь пересь, Мон Тулыс кадь егит. Жугизы монэ вӧсь, Вешазы но ӟырдыт». Алла Кузнецова 2003-тӥ арын гудырикошконэ шудтэм учыре шедьыса быриз. Солэн кылбуръёсыз вить бичетэн потӥзы: «Чуръёсы тыныд» (1976-тӥ ар), «Малы меда?..» (1984-тӥ ар), «Чимошур, Чимошуре» (1991-тӥ ар), «Лушкем яратон = Интим» (1995-тӥ ар) но «Улонысь но... уйвӧтысь но...» (2000-тӥ ар). Алла Алексеевна калыклы матын, валамон кылбуръёс гожъяз. Тросэз кылбуръёсыз кырӟанлы но пӧрмизы. Соос пӧлысь тужгес тодмоосыз: «Капи-кап, капи…», «Эх, арганэ!», «Малпасько тонэ».  Тегъёс: Лулчеберет Ижкар Удмуртия удмуртъёс гожъясьёс кылбурет  